text: ақай нүсіпбеков ауылы (2010 жылға дейін кіші жалаңаш) алматы облысы кеген ауданындағы ауыл, қарабұлақ ауылдық округі орталығы. аудан орталығы кеген ауылынан батысқа қарай 125 км-дей жерде, күнгей алатауының солтүстік етегінде орналасқан. 1999 жылы тұрғындар саны 2030 адам (996 ер адам және 1034 әйел адам) болса, 2009 жылы 2288 адамды (1130 ер адам және 1158 әйел адам) құрады. алғаш "төшке", кейіннен 2010 жылға дейін "кіші жалаңаш" аталған. 1930-97 жылдары сүт-картоп өндіретін "көлбастау" ұжымшарының орталығы болып келді. оның негізінде кіші жалаңашта және округке қарасты қарабұлақ ауылында 157 шаруа қожалығы құрылды. ауылдарда орта мектеп, мәдениет үйі, кітапхана, 2-мешіт, дәрігерлік емхана байланыс белімшесі бар. кіші жалаңаш ауылында 2-дүние жүзілік соғыста қаза тапқан жерлестерге ескерткіш, 1941-1945 жылдардағы тыл ардагерлеріне арналған ескерткіш, мектеп ғимараты алдында академик ақай нүсіпбековке ескерткіш орнатылды. тұрғындары басқа елді мекендермен автомобиль жолы арқылы қатынасады.